Andrea Palladio
Andrea Palladio (itāļu: Andrea Palladio; dzimis 1508. gada 30. novembrī, miris 1580. gada 19. augustā) bija vēlās renesanses itāļu arhitekts un arhitektūras teorētiķis. Dzimis Padujā, mūža lielāko daļu pavadījis Vičencā, radot darbus Venēcijas republikas teritorijā. Izmantojot par paraugu klasisko arhitektūru un Vitrūvija darbus, radīja villu, piļu un baznīcu arhitektūru. 1570. gadā publicētais Palladio darbs arhitektūras teorijā "Četras grāmatas par arhitektūru" (I quattro libri dell'architettura) radīja Palladio atdarinātāju vilni visā Eiropā. Vičencas pilsēta un Palladio villas Veneto ir iekļautas UNESCO Pasaules mantojuma sarakstā.